**ПРОЕКТ**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НИКОЛАЙ НАНКОВ** – **министър на регионалното развитие и благоустройството**

**Относно:**Проект на Постановление на Министерския съвет за изменение и допълнение на Постановление № 157 на Министерския съвет от 2013 г. за създаване на Съвет по децентрализация на държавното управление (Обн. ДВ. бр.69 от 2013 г., изм. и доп. ДВ. бр.47 от 2014 г., изм. ДВ. бр.102 от 2014 г., изм. и доп. ДВ. бр.19 от 2015 г., изм. ДВ. бр.68 от 2017 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

 На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Постановление № 157 на Министерския съвет от 2013 г. за създаване на Съвет по децентрализация на държавното управление (Обн. ДВ. бр.69 от 2013 г., изм. и доп. ДВ. бр.47 от 2014 г., изм. ДВ. бр.102 от 2014 г., изм. и доп. ДВ. бр.19 от 2015 г., изм. ДВ. бр.68 от 2017 г.).

Във връзка с утвърдената структура на Министерския съвет с Решение на Народното събрание за приемане на структура на Министерския съвет на Република България (обн. ДВ. бр.37 от 9 май 2017 г.) се налага извършване на изменение и допълнение на Постановление № 157 на Министерския съвет от 2013 г. за създаване на Съвет по децентрализация на държавното управление (СДДУ) с оглед промяна в структурния състав на съвета. Наред с това и на основата на направения анализ на резултатите от изпълнението на Стратегията за децентрализация за периода 2006-2015 г., както и за периода 2016-2025 г. е установена необходимост от промени по отношение задачите и организацията на дейността на СДДУ с цел по-ефективно и ефикасно провеждане на политиката в областта на децентрализацията на държавното управление.

Предложените промени на действащия нормативен акт включват изменение на задачите на СДДУ, като се намалява техния брой, отпадат несвойствени функции и същевременно се постига ясно, пълно и точно определяне на отговорностите на съвета като постоянно действащ консултативен орган на правителството. За оптимизация на начина на функциониране на СДДУ се предвижда съветът в изключителни случаи да може да вземе решение и неприсъствено чрез протокол, подписан от всички членове. Прецизирани са разпоредбите, отнасящи се до определяне на заместници в случаите, когато членове на съвета по обективни причини не могат да участват в заседанията на съвета. С цел разширяване на партньорството и сътрудничеството в областта на децентрализацията на държавното управление са предложени допълнения, които дават възможност на представители на министерства, други държавни органи и организации, областни управители и представители на местното самоуправление и местната администрация, извън определения постоянен състав на съвета, да участват в неговата работа по въпроси от тяхната компетентност. Организационното и техническото подпомагане на дейността на СДДУ е осигурено чрез изменение и допълнение на функциите на секретариата на съвета и определяне на секретар, който е отговорен за цялостното ръководство и организация на работата. Допълнително е предложено въвеждането на разпоредба за финансовото осигуряване на дейността на съвета, което е за сметка на бюджета на администрацията на Министерството на регионалното развитие и благоустройството. Измененията и допълненията, които се предлагат, са съобразени с Правилника за организацията и дейността на съвет по чл. 21, ал. 1 от Закона за администрацията, приет с Постановление № 117 на Министерския съвет от 2012 г. (Обн. ДВ. бр.47 от 2012 г.)

Предложеният проект на постановление на Министерския съвет не оказва пряко и/или косвено въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, частичната предварителна оценка и становището на дирекция „Модернизация на администрацията“ в администрацията на Министерския съвет от съгласуването на оценката са публикувани на интернет страницата на Министерството на регионалното развитие и благоустройството и на Портала за обществени консултации. Направените бележки и предложения са отразени съгласно приложената към доклада справка.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Предложеният проект на постановление на Министерския съвет не е свързан с транспониране на актове на Европейския съюз, поради което не се налага по акта да бъде изготвена справка за съответствие с европейското право.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища, заедно със справка за приетите и неприетите бележки и съображения за това, са приложени към настоящия доклад.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на Постановление № 157 на Министерския съвет от 2013 г. за създаване на Съвет по децентрализация на държавното управление (Обн. ДВ. бр.69 от 2013 г., изм. и доп. ДВ. бр.47 от 2014 г., изм. ДВ. бр.102 от 2014 г., изм. и доп. ДВ. бр.19 от 2015 г., изм. ДВ. бр.68 от 2017 г.).

**Приложения:** 1. Проект на постановление на Министерския съвет;

 2. Финансова обосновка, одобрена от министъра на финансите;

1. Частична предварителна оценка на въздействието на проекта на нормативен акт;
2. Становище от дирекция „Модернизация на администрацията“ към Министерския съвет от съгласуването на извършената частична предварителна оценка на въздействието;
3. Таблица за отразяване на становищата от съгласувателната процедура;
4. Проект на съобщение за средствата за масово осведомяване.

**МИНИСТЪР:**

 **НИКОЛАЙ НАНКОВ**